Atletklubben Jyden
Atletklubben Jyden stiftet som Tobaksarbejdernes Atletklub 18. november 1898 er en idrætsklub i Aalborg. Klubben er den sidste klub i Danmark med brydning, boksning og vægtløftning på programmet. Klubben blev stiftet på “Schæfers Restaurant” på Østerå af tobaksarbejdere fra C.W. Obels fabrikker. Brydning var først på programmet, herefter kom vægtløftning og sidste var boksning i 1906. Desuden var der også i starten tovtrækning på programmet. Inspireret af Steen Steensen Blichers sang ”Jyden han æ stærk å sej” tog klubben 1902 navneforandring til ”Atletklubben Jyden”, og det blev derefter muligt for alle, ikke kun tobaksarbejder, at blive optaget i klubben. AK Jyden er hovedafdeling (paraplyafdeling) for tre juridisk selvstændige afdelinger; AK Jyden Vægtløfterafdeling, AK Jyden Brydeafdeling og AK Jyden Bokseafdeling.

OL-deltagelser  

Atletklubben Jyden har haft flere medlemmer som har deltaget i de Olympiske lege.

Bokseren Hans Nielsen blev olympisk mester 1924 i letvægt. Han er den hidtil eneste danske bokser, der har vundet guldmedalje ved de Olympiske Lege. Ydermere fik Hans Nielsen en 4. plads ved OL i både 1920 og 1928. Søren Petersen vandt to olympiske sølvmedaljer i sværvægtsklassen 1920 og 1924.

Atletklubben Jydens deltager ved de Olympiske lege 

Henrik Andersen, vægtløftning	1992
Georg Gundersen, brydning 1924
Christian Jensen, vægtløftning 1920
Børge Krogh, boksning 1960 og 1964
Per Larsen, vægtløftning 1988
Hans Nielsen, boksning 1920, 1924 og 1928
Henry Nissen, vægtløftning 1928
Kim Lynge Pedersen, vægtløftning 1992
Søren Petersen, boksning 1920 og 1924

Kilder

Brydning i Danmark
Boksning i Danmark
Vægtløftning i Danmark
Sportsklubber i Aalborg
Etableret i 1898